Женски свет
Женски свет: орган добротворних задруга Српкиња је часопис за жене који је излазио од 1886. до 1914. године, пуних 29 година у Новом Саду. Часопис је био просветног и забавног карактера.

О часопису 
Женски свет је излазио пуних 29 година, од 6. априла 1886. године (први број) до 1. јула 1914. године (последњи број). Аркадије Варађанин био је уредник, у оно време познат као прави пријатељ женског образовања. Часопис је издавала Добротворна задруга Српкиња Новосаткиња. Укупно је изашао 341 број. Добротворна задруга Српкиња Новосаткиња је на својој главној скупштини 19/31. јануара 1886. године одлучила да у договору са осталим добротворним задругама Српкиња покрену заједнички женски часопис. Идеја оснивања часописа је била у образовању, и то првенствено, српске женске деце. Часопис је давао корисне савете о материнству, личном и породичном здрављу, домаћинству. Доносио је и поуке, савете и белешке упућене женама.

Добротворна задруга Српкиња Новосаткиња 
Добротворна задруга Српкиња Новосаткиња била је прва женска задруга, а сматра се да је основана 1880. године и то из Одбора госпођа новосадских који је основан 1862. године.

Периодичност 
Излази сваког 1. дана у месецу.

Промена поднаслова 
 Орган добротворних задруга Српкиња - од броја 1 1886. године
 Лист добротворних задруга Српкиња - од броја 1 1887. године

 Лист добротворних задруга и Савеза Српкиња - од броја 9 1913. године

Штампарије 
 Парна штампарија Мише Димитријевића, Нови Сад од 1. броја (1886)
 Штампарија Арсе Пајевића, Нови Сад од броја 1 (1887)
 Штампарија др Павловића и Јоцића, Нови Сад од броја 1 (1890)
 Српска Манастирска штампарија, Сремски Карловци од броја 7/8 (1893)
 Штампарија Српске књижаре браће М. Поповића од броја 5 (1895)
 Штампарија Ђорђа Ивковића од броја 1 (1897)
 Штампарија деоничарског друштва “Браник” од броја 1 (1905)

Уредници 
 Аркадије Варађанин од броја 1 (1886)
 Аркадије Варађанин и Александар Јорговић од броја 1 (1897)
 Аркадије Варађанин од броја 1 (1898)

Садржај 
 Књижевни прилози
 Вести
 Женско питање
 Разно

Рубрике 
Часопис је у току свога дугогодишњег излажења доносио неке сталне рубрике које се нису мењале током времена.

Рад добротворних задруга 
У овој рубрици су се објављивали извештаји о раду женских задруга које су се основале свуда по Аустроугарској. У часопису сматрају да је удруживање први и најглавнији услов цивилизације, али и разликују сврху мушког и женског удруживања. Мушкарци се окупљају око политичких удружења са великим циљевима опстанка нације, вере и државе, а жене да би помогле мушкарцима.

Листићи или Белешке 
Ова рубрика је била посвећена искључиво давању корисних савета женама. Током времена је променила назив из Листићи у Белешке.
 Листићи - од броја 1 1886. године
 Белешке - од броја 7 1888. године

Подрубрике 
 Зарад здравља
 За матере
 Из баште
 Из просвете
 Разно
 Читуља
 Нове књиге и листови - У сваком броју доносио се преглед и препорука нових издања књига са неким основним подацима као и цена.

Сарадници 
 Јован Дучић
 Милан Јовановић Батут
 Ђорђе Натошевић
 Светозар Ћоровић
 Алекса Шантић
 Вељко Милићевић
 Милета Јакшић
 Делфа Иванић
 Косара Цветковић
 Зорка Јанковић
 Љубомир Лотић

Галерија

Види још 
 Женска штампа у Србији
 Жена (часопис)
 Домаћица (часопис)
 Посестрима (часопис)
 Српска везиља (часопис)

Референце

Литература 
 Књиженство : теорија и историја женске књижевности на српском језику до 1915. године / уреднице Биљана Дојчиновић, Александра Вранеш, Зорица Бечановић-Николић ; рецензенткиње Љиљана Бањанин, Тамара Ђермановић, Адријана Марчетић. - Београд : Филолошки факултет, 2015 (Београд : Белпак). - XI, 471 стр. ; 24 cm. - Зборник је настао као резултат истраживања на истоименом пројекту. - Тираж 300. - Стр. I-XI: Књиженство, теорија и историја женске књижевности на српском језику до 1915. године / Биљана Дојчиновић, Александра Вранеш, Зорица Бечановић-Николић. - Белешке о ауторкама и ауторима: стр. 445-454. - Напомене и библиографске референце уз текст. - Библиографија уз сваки рад. - Резиме на енгл. језику уз сваки рад. - Регистар.
С а д р ж а ј: Допринос жена српској култури средњег века / Светлана Томин (1—25) ; Језик наговештаја: интертекстуално читање Туга за младенцем Угљешом / Јелена Пилиповић (27—41) ; У сенци ловоровог венца - поетесе старог Дубровника / Славко Петаковић (43—70) ; Усмена епика vs. Царство небеско: случај слепице из Гргуреваца / Лидија Делић (71—90) ; Глас из потиснутог наслеђа / Татјана Јовићевић (91—111) ; Матерински глас у дневнику Милице Стојадиновић Српкиње / Биљана Дојчиновић (113—128) ; Мина Караџић Вукомановић (1828—1894) - селективна библиографија / Гордана Ђоковић (129—158) ; Поетски еротопис Драге Дејановић / Жарка Свирчев (159—178) ; Рађање феминистичке контрајавности у Девојачком роману Драге Гавриловић / Станислава Бараћ (179—199) ; Милка Гргурова - прилог прегледу приповедне прозе српских књижевница с краја 19. и почетка 20. века / Славица Гароња-Радованац (201—218) ; Парадокси хибридности, оријентализма (балканизма) и субалтерности у роману Нове Јелене Димитријевић / Зорица Бечановић-Николић (219—237) ; Политика физичке културе, модерни плес и три наратива о Маги Магазиновић / Дубравка Ђурић (239—251) ; Нечисте жуди, минуле цвети и склопљени Верлен: интимистички елементи поезије Данице Марковић / Снежана Калинић (253—273) ; Калуђер из Русије или аутофикционални портрет Милице Јанковић / Владимир Ђурић (275—292) ; Има ли право Константин Брунер? Родни или универзални приступ стваралаштву жена у есејистици Исидоре Секулић / Магдалена Кох (293—316) ; Један потпун човек: о хеленизму Анице Савић-Ребац / Дуња Душанић (317—334) ; Неки аспекти положаја жена у Краљевини Југославији / Ивана Пантелић (335—347) ; Просвећивање и достојанство: женски часописи на почетку 20. века / Слободанка Пековић (349—366) ; Књижевност између еманципације и националног: књижевни прилози у часопису Жена / Јелена Милинковић (367—387) ; Жена, домаћица, мајка. Од те три речи зависи цео свет: схватање еманципације у часопису Жена (1911—1921) / Ана Коларић (389—406) ; Српкиња из 1913. године као извор за истраживање историје женске књижевности на српском језику / Милица Ђуричић, Јелена Јосиповић (407—422) ; Библиографија Српкиње / Драгана Грујић (423—444). -.  (брош.)Преузето 1. октобра 2016.

Спољашње везе 

 Разно у Школски лист, 6. октобар 1886. Преузето 03.10.2016.
 Листови и нове књиге у Источник, 28. фебруар 1906. године Преузето 03.10.2016.
 Нове књиге и листови у Просветни гласник, 1. април 1901. Преузето 03.10.2016.
 Обавештење у Источник, 31. август 1904. Преузето 03.10.2016.
 Биљешке из књижевности у Зора, 30. децембар 1896. Преузето 03.10.2016.

Српски женски часописи
Српски часописи пре Првог светског рата
Српске новине